**ПРЕПОРУКЕ ЗА ПРИМЕНУ ХИГИЈЕНСКО-ЕПИДЕМИОЛОШКИХ МЕРА У ЈАВНОМ ПРЕВОЗУ У ОКВИРУ ПОСТУПНОГ УБЛАЖАВАЊА МЕРА ВЕЗАНИХ ЗА СПРЕЧАВАЊЕ ШИРЕЊА БОЛЕСТИ COVID-19**

**Напомена: Поштовани, препоруке су подложне изменама у зависности од промене епидемиолошке ситуације.**

**1. Хигијена возачког места.** Одржавати хигијену кабине возача и радну околину возачког места и кабине тако да се свакодневно, препоручено неколико пута дневно, пребришу површине са средством на бази 70% алкохола за дезинфекцију површина. Посебно се бришу оне површине које се често додирују рукама, као што су кваке на вратима, волан, табла са командама за управљање возила.

**2. Коришћење маске.** Возач треба да носи заштитну маску током вожње, тако да маска прекрива нос, уста и браду. Заштитну маску треба редовно мењати, а обавезно када се овлажи. Пре и након скидања маске, руке треба опрати топлом водом и сапуном или их дезинфиковати средством на бази 70% алкохола. Не сме се додиривати лице, посебно уста, нос и очи пре прања или дезинфекције руку.

**3. Хигијена руку.** Редовно одржавати хигијену руку. Kада год је могуће, возач треба да опере руке сапуном и водом у трајању од минимум 20 секунди. Ако то није могуће, треба да користи дезинфекциона средства која садрже 70% алкохола. Руке треба да опере пре уласка у возило, након изласка из возила, након стављања пртљага у пртљажник возила, након поступака чишћења возила. На улазу у возило јавног превоза мора бити доступан дозер са средством за дезинфекцију на бази 70% алкохола. За возача и путнике обавезна је дезинфекција руку на улазу у возило. Треба избегавати додиривање очију, уста и носа неопраним рукама током боравка у превозном средству, јер тим путем вирус може ући у тело.

**4. Kонтакт с путницима.** Дозволити улазак у возила искључиво путницима који имају маску која прекрива уста и нос. Обележити врата за улазак и излазак путника посебним налепницама. На предњим вратима ангажовати једно запослено лице превозника (редарa) које треба да носи заштитну маску која прекрива уста и нос, а које организује улаз путника искључиво на предња врата возила, регулише брoј путника у возилу, даје упутства о понашању, проверава поседовање карте, примену мера личне заштите путника и упућује путнике на одржавање међусобне удаљености од најмање два метра.

**5. Хигијена путничког простора.** Неопходно је редовно чистити и проветравати возило. Прање и чишћење обавља се уобичајеним средствима према упутству произвођача. При чишћењу унутрашњости аутобуса посебну пажњу обратити на држаче и рукохвате, прозорска стакла, као и на наслоне за главу и руке путника које је потребно чешће дезинфиковати средствима на бази 70% алкохола. Возило треба редовно проветравати и то пре почетка вожње, приликом стајања возила на стајалиштима, током вожње држањем прозора возила отвореним и након завршетка смене. Не саветује се коришћење клима уређаја за грејање/расхлађивање возила, уколико је могуће држати прозоре отвореним и обезбедити континуирани проток ваздуха. Сав отпад, у који улазе и употребљене маске, одлаже се у кесу која се мора завезати пре одлагања у контејнер.

**6. Заштита између возача и путника.** Препоручује се постављање провидне физичке баријере између возачког места и путника (од плексигласа или сличног материјала који се може прати и дезинфиковати средствима на бази хлора у складу са упутством произвођача или на бази 70% алкохола), а ако то није могуће, први ред седишта иза возача не треба користити за превоз путника.

**7. Физичка удаљеност међу путницима.** Број и распоред путника у возилу треба да је такав да омогућава прописану удаљеност међу њима од најмање два метра. Препоручује се да путници носе маску и то тако да маска прекрива уста, нос и браду. Препоручује се да у сваком реду седи по једна особа, наизменично на крајње левом и крајње десном седишту. На поду возила обележити места за стајање како би се обезбедило поштовање препоручене удаљености међу путницима од најмање два метра, а уколико обележавање места није могуће онда је дужност редара да контролише да ли путници одржавају прописану удаљеност од најмање два метра.

**8. Бесконтактна куповина карата.** Kод наплате карата треба дати предност бесконтактном плаћању картицама, а ако се користи готовинско плаћање, особа која продаје карте треба да дезинфикује руке средством на бази 70% алкохола након плаћања.

**9. Стајалишта.** На стајалиштима у складу са могућностима треба обележити места за стајање путника са циљем формирања реда којим се поштује физичка дистанца од најмање два метра. У случају да то није могуће, потребно је поставити информације о обавези одржавања физичке дистанце од најмање два метра међу путницима који стоје у реду и чекају превоз. Потребно је да на сваком стајалишту постоје видно истакнута упутства о правилима понашања путника приликом уласка и изласка из возила, и током вожње.

**10. Осигурати надзор над здравственим стањем запослених.** Запослени треба свакодневно бар два пута дневно да мере температуру и проверају да ли имају неки од симтома COVID-19, а посебно пре доласка на посао. У случају појаве симптома који указују на COVID-19, запослени треба да се јави надређеном и не долази на посао док се не јави свом изабраном лекару дома здравља.